Sólbjørg Jakobsen (LA), 2025-11-27:
Mange tak.
Min kollega og ordfører på det her område blev pludselig forhindret i at deltage.
Heldigvis har hun skrevet en god tale, som jeg har mulighed for at læse op for jer, selv om jeg ikke er så dybt inde i de her sager, som jeg kan høre at den her ordførerkreds er.
I Danmark har vi noget, som vi næsten tager for givet, nemlig at vi kan gå ud i køkkenet, åbne for hanen og drikke vandet direkte – uden filter, uden kogning og uden bekymring.
Det er ikke normalt i store dele af verden, og det er et kæmpe privilegium, og det er derfor, vi står her i dag, for det privilegium er under pres.
I 2024 blev der fundet pesticidrester i over halvdelen af de aktive drikkevandsboringer.
I det øverste grundvand, altså det grundvand, som er fremtidens drikkevand, finder man pesticidrester i omkring 80 pct. af prøverne, og i cirka 40 pct. af tilfældene ligger koncentrationen over grænseværdien.
Det er alvorlige tal, og det forpligter os politisk.
Vi er helt enige målet om, danskerne også i fremtiden skal kunne drikke vand direkte fra halen.
Men det forpligter os også til at gøre det rigtige og ikke bare gøre et eller andet.
For det første er det vigtigt at sige, Danmark allerede har et meget omfattende og restriktivt system til at beskytte grundvandet.
Vi har en af Europas strengeste godkendelsesordninger for pesticider.
Vi har overvågning af både mængde og kvalitet i over 1.000 boringer, og vi har kommunale indsatsoplaner og boringsnære og beskyttelsesområder, hvor man kan regulere målrettet og risiko baseret der, hvor risikoen faktisk er størst.
Og så er der en pointe, som sjældent fylder i den offentlige debat, nemlig at en stor del af det stoffer, vi taler om i dag, dukker op, fordi målemetoderne er blevet bedre.
Vi kan simpelt hen måle mere og ned i mindre koncentrationer, så det er ikke nødvendigvis, fordi forureningen pludselig er eksploderet fra den ene dag til den anden.
Det betyder ikke, at vi bare kan læne os tilbage, men det betyder, at vi skal holde proportionerne for øje og lave klog regulering og ikke bare hurtig regulering.
Et centralt spørgsmål i denne debat handler om de særlig sårbare områder, hvor vores grundvand dannes.
Regeringen er stadig i gang med at finde ud af, præcis hvor de ligger, og arbejdet er først helt færdigt om et par år.
Alligevel taler ministeren allerede nu om at forbyde sprøjtning i de her områder.
De foreløbige tal har ændret sig flere gange undervejs, og det viser, at der stadig er stor usikkerhed.
Samtidig er det aftalt i Atale om et grønt Danmark, at man først i 2027 tager endelig stilling, når kortlægningen og analyserne er på plads.
Alligevel kommer der nu politiske udmeldinger om generelle sprøjteforbud.
Det mener Liberal Alliance er den forkerte rækkefølge.
Man laver ikke det mest vidtgående indgreb først og finder fakta bagefter.
Liberal Alliance ønsker en anden tilgang.
For det første ønsker vi en risikobaseret regulering.
Det betyder, at vi målretter indsatserne der, hvor risikoen for grundvandet reelt er størst, i stedet for indføre generelle forbud over enorme arealer alene ud fra en streg på et kort.
For det andet ønsker vi, at lokal viden får en lang større rolle.
Den enkelte lodsejer, det lokale vandværk og kommunen, sidder ofte med viden om jordbund, hydrologi og konkrete forhold, som ikke kan ses fra et skrivebord i Slots- og Kulturstyrelsen.
Liberal Alliance ønsker ikke at sidde på hænderne, og vi ønsker ikke at relativere udfordringerne med vores grundvand.
Men vi ønsker, at vi holder hovedet koldt, også når følelserne og overskrifterne koger.
Tak for ordet.